Diari Oficial de la Generalitat Valenciana


Sumari del DOGV 8531, del 17-04-2019 (2019/3446)

RESOLUCIÓ d'1 d'abril de 2019, del conseller d'Hisenda i Model Econòmic, per la qual es deleguen competències en LABORA Servei Valencià d'Ocupació i Formació, en relació amb les contractacions de serveis TIC i subministrament de programari comercial per a les aules de formació dels centres LABORA Formació de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8531

Data del DOGV
:   17-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3446


Data del document
:   01-04-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ d'1 d'abril de 2019, del conseller d'Hisenda i Model Econòmic, per la qual es deleguen competències en LABORA Servei Valencià d'Ocupació i Formació, en relació amb les contractacions de serveis TIC i subministrament de programari comercial per a les aules de formació dels centres LABORA Formació de la Comunitat Valenciana. [2019/3446]  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta Conselleria, i en concret en l'article 34 determina que la Direcció General de Tecnologies de la Informació i les Comunicacions (d'ara en avant, DGTIC) és el centre directiu que assumeix les competències per a l'Administració de la Generalitat i els seus organismes autònoms, en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la tele-administració de la Generalitat, així com prestar els serveis de certificació de signatura electrònica avançada i serveis relacionats amb identificació i signatura electrònica.  
Per tant, la Conselleria d'Hisenda i Model Econòmic, a través d'aquesta Direcció General, és l'únic departament competent per a contractar béns i serveis TIC per a les conselleries i els organismes autònoms de la Generalitat. Se n'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió, si escau, a la Direcció General de Tecnologies de la Informació i les Comunicacions.  
LABORA Servei Valencià d'Ocupació i Formació considera imprescindible que els centres de formació professional per a l'ocupació a la Comunitat Valenciana (Labora Formació), reben una atenció personalitzada en serveis TIC i en subministrament de programari privatiu. L'objectiu és millorar l'atenció, donant un servei àgil i prioritari a les aules dels centres Labora Formació.  
La xarxa de centres Labora Formació està composta per tretze centres de formació repartits per tota la geografia de la Comunitat Valenciana, en els quals s'imparteixen múltiples accions formatives que giren entorn d'una gran varietat de matèries, com ara l'adquisició de coneixements relacionats amb professions o oficis, les vinculades amb noves tecnologies de la informació i comunicació, idiomes, etc.  
Actualment, el suport TIC al personal no docent i a l'equipament informàtic dels Labora Formació que no té finalitats docents, està suportat per personal de la DGTIC, amb els seus propis mitjans, quan la impartició, tant de la part teòrica com de les pràctiques corresponents a les accions formatives competència d'aquests centres, requereix, en tots els casos, un suport informàtic dedicat i adequat als continguts de cadascuna d'aquelles, la qual cosa és difícil aportar amb personal propi de la DGTIC.  
A aquest efecte, els esmentats centres de formació disposen d'aules d'informàtica, dotades, entre altre equipament, de PC de sobretaula, portàtils i tauletes tàctils, carros de suport per a portàtils, etc., per a cadascun dels alumnes i professors que reben i imparteixen la formació específica, tot això subministrat i implantat per la DGTIC i que, lògicament, necessiten un manteniment periòdic, així com la seua constant actualització i configuració, a fi d'adaptar-los a les necessitats que a cada moment es requerisquen i prolongar la vida útil dels equips, prestant un adequat servei a les finalitats docents.  
La prestació dels serveis TIC, tant en cas d'avaria, com en cas de preparació d'aules per a cada jornada formativa, requereix una assistència informàtica d'atenció immediata i amb màxima dedicació, en alguns casos presencial, així com complir uns temps de resposta davant avaries o peticions concordes amb els tipus de formació i els temps que es manegen en aquests cursos, amb objecte que l'alumnat puga cursar la formació de forma adequada.  
Addicionalment, per als cursos a impartir, la Direcció General d'Ocupació i Formació de LABORA sol·licita a la DGTIC de forma puntual l'autorització per a l'adquisició, pels seus propis mitjans, del programari comercial necessari per a impartir aquestes matèries.  
En ser LABORA el coneixedor directe de les necessitats existents en les aules dels centres de Labora Formació, es considera convenient que siga aquest organisme el que realitze les contractacions corresponents sempre amb el suport directe i la supervisió de la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix en l'apartat primer que els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes o entitats de dret públic vinculats o dependents d'aquelles. Quan es tracte d'òrgans no relacionats jeràrquicament, serà necessària l'aprovació prèvia de l'òrgan superior de qui depenga l'òrgan delegat, si el delegador i el delegat pertanyen a diferents departaments.  
  
L'organisme autònom LABORA Servei Valencià d'Ocupació i Formació depén orgànicament de la Secretaria Autonòmica d'Ocupació, òrgan superior de la Conselleria d'Economia Sostenible, Sectors Productius, Comerç i Treball, segons consta en el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
Consta l'autorització prèvia atorgada per la Conselleria d'Economia Sostenible, Sectors Productius, Comerç i Treball de data 11 de març de 2019.  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa en l'article 1 del Decret 119/ 2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb tot el que s'ha exposat i amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar en LABORA Servei Valencià d'Ocupació i Formació les competències per a les contractacions dels serveis TIC i subministrament de programari comercial per a les aules de formació (sempre amb finalitats docents) dels centres de formació professional per a l'ús de LABORA.  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
Les delegacions de competències que es disposen en la present resolució no seran obstacle perquè l'òrgan delegant puga avocar el coneixement o resolució dels assumptes que considere oportuns, i podrà, així mateix, revocar-les en qualsevol moment de conformitat amb el que s'estableix en l'article 63.5 de la Llei 5/1983, de Consell, i en els articles 9, 10 i concordants de la mencionada Llei 40/2015.  
  
  
Quart  
La resolució que s'adopte entrarà en vigor l'endemà de la publicació en el Diari Oficial de la Generalitat Valenciana.  
  
València, 1 d'abril de 2019.- El conseller d'Hisenda i Model Econòmic: Vicent Soler i Marco.